Veistokset rakenteen urheiluseuran puheenjohtaja kertoi aiemmin kehuneensa, miten upeat veistokset ovat saaneet olla rauhassa. Ne saatiin onneksi korjattua.

Tampereen Ikurin suositun Pyhäpolun jääveistoksia tuhottiin keskiviikon ja torstain välisenä yönä. Asiasta kertoi ensin Aamulehti.

Maagiseksi ja meditatiiviseksi kuvaillun Pyhäpolun toteuttivat yhdessä urheiluseura Ikurin Vire, alueen omakotiyhdistys sekä Suomen Jouluvalo Oy.

Valaistut jääveistokset ihastuttivat ihmisiä niin paljon, että järjestäjien mukaan ne oli nähnyt maaliskuun alkuun mennessä jopa 30 000 ihmistä. Veistokset rakennettiin Näsijärvestä nostetusta jäästä.

Ikurin Vireen johtokunnan puheenjohtaja Timo Ahonen kertoo Ilta-Sanomille harmistuneensa tihutyöstä kovasti.

– Kävin juuri katsomassa niitä kun tulin töistä. Harmittaa ja tuli paha mieli. Tähän asti olen iloinnut ja kertonut kaikille, kuinka hienoa on, että veistokset ovat saaneet olla rauhassa yötä päivää ja kaikkien ihailtavissa. Minusta se tuntui hienolta, Ahonen kuvailee tuntojaan.

Rikosilmoitusta urheiluseura ei kuitenkaan aio tehdä, vaikka puheenjohtaja Ahosen mukaan vain osa jääveistoksista jäi ehjäksi. Sen sijaan Ikurin Vire yrittää korjata veistoksia torstai-iltana.

– Kun on pakkasta, niin yritämme jäädytellä niitä ja kasata paloista. Toivotaan, että siitä saadaan jonkinlainen. Ehkä siitä tulee sellainen haavoittunut polku, kuin haavoittunut enkeli.

Ahonen kertoo, että mikäli veistokset olisivat säilyneet ehjinä, niitä olisi ollut hauska katsella lämpenevillä keväthangilla.

– Luonto tekee tehtävänsä kun kevät tulee. Veistokset menevät hauskan näköisiksi, ohenevat ja sulavat. Nyt joku ehti ennemmin, valitettavasti.

Illalla Ahonen kertoo Ilta-Sanomille, että jääveistospolku saatiin korjattua lähes entiselleen suotuisessa kahdeksan asteen pakkasessa.

Urheiluseura Ikurin Vire toteutti jääveistokset alueen omakotiyhdistyksen ja Suomen Jouluvalo Oy:n kanssa.­

Vain osa jääveistoksista selvisi ilkivallalta.­

Paikalliset ovat kuvailleet jääveistoksia taianomaisiksi ja meditatiivisiksi.­

Jääveistokset ovat olleet kaikkien ihasteltavissa. Jääveistospuisto on rakennettu jo kahtena vuotena.­

Iltaisin jääveistokset valaistaan kauniisti.­